62006CJ0486_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C‑486/06,
με αντικείμενο αίτηση εκδόσεως προδικαστικής αποφάσεως, που υπέβαλε το hof van beroep te Antwerpen (Βέλγιο) δυνάμει του άρθρου 234 ΕΚ με απόφαση της 21ης Νοεμβρίου 2006, η οποία περιήλθε στο Δικαστήριο στις 27 Νοεμβρίου 2006, στο πλαίσιο της δίκης
BVBA Van Landeghem
κατά
Belgische Staat,
ΤΟ ΔΙΚΑΣΤΗΡΙΟ (όγδοο τμήμα),
συγκείμενο από τους R. Silva de Lapuerta, προεδρεύουσα του ογδόου τμήματος, E. Juhász και T. von Danwitz (εισηγητή), δικαστές,
γενικός εισαγγελέας: D. Ruiz-Jarabo Colomer
γραμματέας: R. Grass
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
– η BVBA Van Landeghem, εκπροσωπούμενη από τον E. Gevers, advocaat,
– η Βελγική Κυβέρνηση, εκπροσωπούμενη από τον A. Hubert,
– η Επιτροπή των Ευρωπαϊκών Κοινοτήτων, εκπροσωπούμενη από τη J. Hottiaux, επικουρούμενη από τον F. Tuytschaever, advocaat,
κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
Σκεπτικό της απόφασης
1. Η αίτηση εκδόσεως προδικαστικής αποφάσεως αφορά την ερμηνεία της Συνδυασμένης Ονοματολογίας, που παρατίθεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (EE L 256, σ. 1), όπως τροποποιήθηκε, με τα παραρτήματα των κανονισμών (ΕΚ) 3115/94 της Επιτροπής, της 20ής Δεκεμβρίου 1994 (EE L 345, σ. 1), (EK) 3009/95 της Επιτροπής, της 22ας Δεκεμβρίου 1995 (EE L 319, σ. 1), και (ΕΚ) 1734/96 της Επιτροπής, της 9ης Σεπτεμβρίου 1996 (EE L 238, σ. 1, στο εξής: ΣΟ).
2. Η αίτηση αυτή υποβλήθηκε στο πλαίσιο δίκης με αντιδίκους την εταιρία BVBA Van Landeghem (στο εξής: Van Landeghem) και το Belgische Staat σχετικά με τη δασμολογική κατάταξη ορισμένων αυτοκινήτων οχημάτων τύπου «pick-up».
Το νομικό πλαίσιο
Το διεθνές δίκαιο
3. Η διεθνής σύμβαση για το εναρμονισμένο σύστημα ονοματολογίας και κωδικοποιήσεως των εμπορευμάτων (στο εξής: ΕΣ), συναφθείσα στις Βρυξέλλες στις 14 Ιουνίου 1983, και το τροποποιητικό της πρωτόκολλο της 24ης Ιουνίου 1986 (στο εξής: σύμβαση για το ΕΣ), εγκρίθηκαν εξ ονόματος της Ευρωπαϊκής Οικονομικής Κοινότητας με την απόφαση 87/369/EΟΚ του Συμβουλίου, της 7ης Απριλίου 1987 (ΕΕ 1987, L 198, σ. 1).
4. Δυνάμει του άρθρου 3, παράγραφος 1, της συμβάσεως για το ΕΣ, κάθε συμβαλλόμενο μέρος αναλαμβάνει την υποχρέωση να προσαρμόσει την τελωνειακή και στατιστική ονοματολογία του με το ΕΣ, να χρησιμοποιεί όλες τις θέσεις και διακρίσεις αυτού χωρίς προσθήκες ή τροποποιήσεις, καθώς και τους σχετικούς κωδικούς, και να ακολουθεί την αρίθμηση του εν λόγω συστήματος. Η ίδια διάταξη προβλέπει ότι κάθε συμβαλλόμενο μέρος αναλαμβάνει επίσης την υποχρέωση να εφαρμόζει τους γενικούς κανόνες για την ερμηνεία του ΕΣ, καθώς και όλες τις σημειώσεις των τμημάτων, των κεφαλαίων και των διακρίσεων του ΕΣ και να μην τροποποιεί το περιεχόμενό τους.
5. Το Συμβούλιο Τελωνειακής Συνεργασίας, νυν Παγκόσμια Οργάνωση Τελωνείων (ΠΟΤ), συσταθέν με τη διεθνή σύμβαση περί ιδρύσεως του εν λόγω συμβουλίου, που υπογράφηκε στις Βρυξέλλες στις 15 Δεκεμβρίου 1950, εγκρίνει, υπό τις προϋποθέσεις του άρθρου 8 της συμβάσεως για το ΕΣ, τις επεξηγηματικές σημειώσεις και τις γνωμοδοτήσεις περί κατατάξεως που εκδίδει η επιτροπή του ΕΣ, όργανο του οποίου η οργάνωση διέπεται από το άρθρο 6 της συμβάσεως αυτής. Σύμφωνα με το άρθρο 7, παράγραφος 1, της συμβάσεως για το ΕΣ, αρμοδιότητα της επιτροπής αυτής είναι, μεταξύ άλλων, να προτείνει τροποποιήσεις της εν λόγω συμβάσεως και να συντάσσει επεξηγηματικές σημειώσεις, γνωμοδοτήσεις περί κατατάξεως καθώς και άλλες γνωμοδοτήσεις για την ερμηνεία του ΕΣ.
6. Κατά την 28η σύνοδο που πραγματοποιήθηκε το 2001, η επιτροπή του ΕΣ επέφερε τροποποιήσεις στις επεξηγηματικές σημειώσεις και μεταξύ άλλων στις σχετικές με τις κλάσεις 8703 και 8704 του ΕΣ.
7. Η επεξηγηματική σημείωση για την κλάση 8703 του ΕΣ ορίζει:
«Η κατάταξη ορισμένων αυτοκινήτων οχημάτων στην παρούσα κλάση καθορίζεται από ορισμένα χαρακτηριστικά που δείχνουν ότι τα οχήματα είναι κατασκευασμένα κυρίως για τη μεταφορά ανθρώπων και όχι εμπορευμάτων (8704). Τα χαρακτηριστικά αυτά είναι ιδιαίτερα χρήσιμα για τον προσδιορισμό της κατάταξης των αυτοκινήτων οχημάτων, των οποίων το συνολικό μικτό βάρος είναι κατά κανόνα χαμηλότερο των 5 τόνων, που διαθέτουν μόνο ένα κλειστό εσωτερικό χώρο ο οποίος περιλαμβάνει ένα μέρος για τον οδηγό και για τους επιβάτες και ένα άλλο μέρος που μπορεί να χρησιμοποιηθεί για τη μεταφορά προσώπων και εμπορευμάτων. Σ’ αυτή την κατηγορία αυτοκινήτων οχημάτων περιλαμβάνονται αυτά που ονομάζονται γενικώς μικτής χρήσεως (π.χ. καμιονέτες, αθλητικά οχήματα και ορισμένα οχήματα τύπου “pick-up”). Τα ακόλουθα στοιχεία ανάγονται στα χαρακτηριστικά κατασκευής που εμφανίζουν κατά κανόνα τα οχήματα που υπάγονται στην παρούσα κλάση:
α) Διαθέτουν μόνιμα καθίσματα με διάταξη ασφαλείας (π.χ. ζώνες ασφαλείας ή σημεία στερεώσεως και εξαρτήματα για την εγκατάστασή τους) για κάθε πρόσωπο ή σημεία μόνιμης στερέωσης και εξαρτήματα για την τοποθέτηση καθισμάτων και διατάξεων ασφαλείας στο οπίσθιο μέρος πίσω από τον οδηγό και τους επιβάτες. Τα καθίσματα αυτά μπορεί να είναι σταθερά ή πτυσσόμενα ακόμα και να αφαιρούνται από τα σημεία στερεώσεως·
β) Διαθέτουν παράθυρα στο οπίσθιο μέρος στα δύο πλαϊνά τοιχώματα·
γ) Διαθέτουν μία ή περισσότερες πόρτες συρόμενες, περιστρεφόμενες ή ανασηκωνόμενες με παράθυρα στα πλαϊνά τοιχώματα στο πίσω μέρος·
δ) Δεν διαθέτουν μόνιμο διαχωριστικό στοιχείο μεταξύ του θαλάμου και του πίσω μέρους το οποίο μπορεί να χρησιμοποιηθεί για τη μεταφορά προσώπων ή εμπορευμάτων·
ε) Διαθέτουν σε ολόκληρο το εσωτερικό του οχήματος ανέσεις, στοιχεία εσωτερικού φινιρίσματος και εξαρτήματα όμοια με αυτά που απαντούν στους θαλάμους των επιβατικών αυτοκινήτων (π.χ. μοκέτα, εξαερισμός, εσωτερικός φωτισμός, σταχτοδοχεία).»
8. Η επεξηγηματική σημείωση για την κλάση 8704 του ΕΣ είναι η ακόλουθη:
«Η κατάταξη ορισμένων αυτοκινήτων οχημάτων στην παρούσα κλάση καθορίζεται από ορισμένα χαρακτηριστικά που δείχνουν ότι τα οχήματα είναι κατασκευασμένα κυρίως για τη μεταφορά ανθρώπων και όχι εμπορευμάτων (8704). Τα χαρακτηριστικά αυτά είναι ιδιαίτερα χρήσιμα για τον προσδιορισμό της κατάταξης των αυτοκινήτων οχημάτων των οποίων το συνολικό μικτό βάρος είναι κατά κανόνα χαμηλότερο των 5 τόνων, που διαθέτουν είτε κλειστό χωριστό οπίσθιο τμήμα είτε ανοικτή καρότσα στο πίσω μέρος που χρησιμοποιείται κατά κανόνα για τη μεταφορά εμπορευμάτων· τα οχήματα αυτά μπορούν να φέρουν στο πίσω μέρος καθίσματα του τύπου έδρανο χωρίς ζώνη ασφαλείας ούτε σημεία στερεώσεως ούτε διαρρύθμιση για επιβάτες που κλείνουν στα πλάγια για να υπάρχει δυνατότητα χρησιμοποιήσεως ολόκληρης της καρότσας για τη μεταφορά εμπορευμάτων. Αυτή η κατηγορία αυτοκινήτων οχημάτων περιλαμβάνει μεταξύ άλλων τα οχήματα που ονομάζονται κατά κανόνα μικτής χρήσεως (π.χ. καμιονέτες, οχήματα τύπου “pick-up” και ορισμένα αθλητικά οχήματα). Τα ακόλουθα στοιχεία ανάγονται στα χαρακτηριστικά κατασκευής που διαθέτουν κατά κανόνα τα οχήματα του είδους που υπάγεται στην παρούσα κλάση:
α) Καθίσματα τύπου έδρανο χωρίς διάταξη ασφάλειας (π.χ. ζώνες ασφαλείας ή σημεία στερεώσεως και εξαρτήματα για την τοποθέτησή τους) ούτε διαρρύθμιση για τους επιβάτες στο πίσω μέρος, πίσω από τον χώρο του οδηγού και των επιβατών. Τα καθίσματα αυτά μπορούν κατά κανόνα να πτύσσονται για να μπορεί να χρησιμοποιηθεί για τη μεταφορά εμπορευμάτων ολόκληρος ο πίσω χώρος (καμιονέτες) ή η χωριστή καρότσα (οχήματα τύπου “pick-up”)·
β) Χωριστός θάλαμος για τον οδηγό και τους επιβάτες καθώς και χωριστή ανοιχτή καρότσα που φέρει σταθερά πλαϊνά τοιχώματα και πτυσσόμενη πόρτα (οχήματα τύπου “pick-up”)·
γ) Δεν διαθέτουν παράθυρο στο πίσω μέρος στα δύο πλαϊνά τοιχώματα· διαθέτουν μία ή περισσότερες πόρτες συρόμενες, περιστρεφόμενες ή πτυσσόμενες χωρίς παράθυρα, στα πλαϊνά τοιχώματα ή πίσω για να είναι δυνατή η φόρτωση και η εκφόρτωση των εμπορευμάτων (καμιονέτες)·
δ) Διαθέτουν μόνιμο χώρισμα μεταξύ του θαλάμου και του πίσω μέρους·
ε) Δεν υπάρχουν ανέσεις, στοιχεία εσωτερικού φινιρίσματος και εξαρτήματα στην εξέδρα φορτώσεως όμοια με αυτά που απαντούν στους θαλάμους των επιβατικών αυτοκινήτων (μοκέτα, εξαερισμός, εσωτερικός φωτισμός, σταχτοδοχεία).
9. Κατά την 23η σύνοδο που πραγματοποιήθηκε το 1999, η επιτροπή του ΕΣ επέφερε τροποποίηση στις γνωμοδοτήσεις κατατάξεως και μεταξύ άλλων στις σχετικές με τις κλάσεις 8703 και 8704 του ΕΣ.
10. Τα οχήματα τύπου «pick-up» περιλαμβάνονται στις γνωμοδοτήσεις κατατάξεως για τις διακρίσεις 8703.23, 8704.21 και 8704.31 του ΕΣ που εξέδωσε η εν λόγω επιτροπή κατά τη σύνοδο αυτή. Ο τύπος οχήματος στον οποίο αναφέρεται η δεύτερη γνωμοδότηση για τη διάκριση 8704.31 δεν διαφέρει από αυτόν στον οποίο αναφέρεται η πρώτη γνωμοδότηση, η οποία παρατίθεται κατωτέρω, παρά μόνο ως προς τον τρόπο κίνησης (δύο ή τέσσερις κινητήριοι τροχοί) και το βάρος, οπότε παρέλκει η παράθεση της δεύτερης γνωμοδότησης.
«8703.23	2. Οχήματα με δύο κινητήριους τροχούς, με παλινδρομικό εμβολοφόρο κινητήρα με ανάφλεξη σπινθήρα, και κυλινδρισμό 1 800 cm 3 . Διαθέτει δύο πόρτες και, στον χώρο που προορίζεται για τους επιβάτες (διπλός θάλαμος), δύο καθίσματα μπροστά και ένα μη πτυσσόμενο έδρανο για τρία άτομα πίσω. Το εσωτερικό του είναι φροντισμένο (π.χ. καθίσματα ντυμένα με ύφασμα, διακοσμητικές πλάκες). Το πίσω μέρος που είναι ανοικτό προορίζεται για τη μεταφορά εμπορευμάτων είναι χωριστό από το μέρος που προορίζεται για τους επιβάτες και φέρει ανοιγόμενο οπίσθιο τοίχωμα. Η συνολική χωρητικότητα (πρόσωπα, περιλαμβανομένου και του οδηγού, και εμπορεύματα) είναι 495 kg, από τα οποία τα 145 περίπου για τα εμπορεύματα. Το ανώτατο μικτό βάρος του οχήματος είναι 1 566 kg.
8704.21	1. Όχημα με τέσσερις κινητήριους τροχούς, με εμβολοφόρο κινητήρα με ανάφλεξη με συμπίεση κυλινδρισμού 2 779 cm, που διαθέτει διπλό θάλαμο και χωριστή εξέδρα φορτώσεως επί χωριστού πλαισίου. Η ολική χωρητικότητα (πρόσωπα, περιλαμβανομένου και του οδηγού, και εμπορεύματα) είναι 625 kg από τα οποία 350 περίπου για τα εμπορεύματα. Το όχημα διαθέτει τέσσερις πόρτες και ένα έδρανο μη πτυσσόμενο για τρία άτομα πίσω από τα δύο μπροστινά καθίσματα. Το φινίρισμα του εσωτερικού είναι φροντισμένο με καθίσματα καπιτονέ, εφοδιασμένα με στηρίγματα κεφαλής και διακοσμητικές πλάκες. Η εξέδρα φορτώσεως διαθέτει πτυσσόμενη πόρτα και καλύπτεται με τέντα επί μεταλλικού πλαισίου. Στην εξέδρα φορτώσεως είναι τοποθετημένη πλαστική σανίδα επί της οποίας έχει τοποθετηθεί ένα έδρανο.
8704.31	1. Όχημα με δύο κινητήριους τροχούς, με παλινδρομικό εμβολοφόρο κινητήρα με ανάφλεξη σπινθήρα και κυλινδρισμό 2 254 cm 3 . Διαθέτει τέσσερις πόρτες, και στον χώρο που προορίζεται για τους επιβάτες (διπλός θάλαμος) δύο καθίσματα μπροστά και μη πτυσσόμενο έδρανο για τρία άτομα πίσω. Το άνω μέρος του οχήματος απαρτίζεται από δύο διαφορετικά στοιχεία πλαισίου, το ένα για τον οδηγό και τους επιβάτες και το άλλο για τα εμπορεύματα. Η εξέδρα φορτώσεως είναι ανοιχτή και διαθέτει πτυσσόμενη πίσω πόρτα για να διευκολύνεται η φόρτωση ή εκφόρτωση των εμπορευμάτων. Η ολική χωρητικότητα (πρόσωπα, περιλαμβανομένου και του οδηγού, και εμπορεύματα) είναι 1 140 kg. Το ανώτατο βάρος του οχήματος είναι 2 450 kg.»
Η κοινοτική νομοθεσία
11. Η ΣΟ στηρίζεται στο ΕΣ και υιοθετεί τις εξαψήφιες κλάσεις και διακρίσεις του. Η έκδοση της ΣΟ που ίσχυε κατά τον χρόνο των πραγματικών περιστατικών της κύριας δίκης περιέχεται στο παράρτημα I του κανονισμού 2658/87, όπως τροποποιήθηκε με τα παραρτήματα των κανονισμών 3115/94, 3009/95 και 1734/96. Στο κείμενο που προκύπτει από τους κανονισμούς αυτούς, η διατύπωση των γενικών κανόνων και των δασμολογικών κλάσεων της ΣΟ στις οποίες αναφέρεται το προδικαστικό ερώτημα καθώς και αυτών που προβλήθηκαν ενώπιον του Δικαστηρίου δεν διαφέρει για την απάντηση στο ερώτημα αυτό.
12. Στο κείμενο που προκύπτει από τον κανονισμό 1734/96, το πρώτο μέρος της ΣΟ, τίτλος I, A, «Γενικοί κανόνες για την ερμηνεία της Συνδυασμένης Ονοματολογίας», ορίζει:
«Η κατάταξη των εμπορευμάτων στη συνδυασμένη ονοματολογία πραγματοποιείται σύμφωνα με τις παρακάτω αρχές:
[…]
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ’ εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
[…]
γ) Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3 α) ή 3 β), τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.»
13. Το δεύτερο μέρος της ΣΟ περιλαμβάνει το τμήμα XVII που φέρει τον τίτλο «Υλικό μεταφορών», το κεφάλαιο 87 του οποίου φέρει τον τίτλο «Aυτοκίνητα οχήματα, ελκυστήρες, ποδήλατα και άλλα οχήματα για χερσαίες μεταφορές, τα μέρη και εξαρτήματά τους». Οι κλάσεις που ενδιαφέρουν την κύρια δίκη είναι οι ακόλουθες:
>lt>2
14. Ο πρόλογος της έκδοσης των «επεξηγηματικών σημειώσεων της Συνδυασμένης Ονοματολογίας των Ευρωπαϊκών Κοινοτήτων» αναφέρει ότι οι σημειώσεις αυτές «δεν υποκαθιστούν (τις σημειώσεις του ΕΣ) αλλά πρέπει να θεωρούνται ως συμπληρωματικές αυτών και να χρησιμοποιούνται σε συνδυασμό με αυτές». Οι επεξηγηματικές σημειώσεις της ΣΟ που δημοσίευσε η Επιτροπή των Ευρωπαϊκών Κοινοτήτων για την κατάταξη στις διακρίσεις 8703 21 10 έως 8703 24 90 όριζαν κατά τον χρόνο των πραγματικών περιστατικών της κύριας δίκης, στο μέτρο που μας ενδιαφέρει (EE 1994, C 342, σ. 1, στο εξής: επεξηγηματικές σημειώσεις της ΣΟ 1994):
«Οι παρούσες διακρίσεις περιλαμβάνουν επίσης και τα μεικτής χρήσης αυτοκίνητα, δηλαδή τα αυτοκίνητα που μπορούν να χρησιμοποιηθούν αδιακρίτως για τη μεταφορά προσώπων ή εμπορευμάτων με την προϋπόθεση ότι ο κύριος προορισμός των αυτοκινήτων αυτών είναι η μεταφορά προσώπων. Τα εν λόγω οχήματα διακρίνονται από τα αυτοκίνητα μεταφοράς εμπορευμάτων τα οποία συνήθως έχουν τις ίδιες διαστάσεις από διάφορα χαρακτηριστικά, και συγκεκριμένα:
1. πίσω από τη θέση του οδηγού έχουν σταθερά, ανακλινόμενα ή κινητά καθίσματα, ή χώρους ειδικά διευθετημένους για την τοποθέτηση τέτοιων καθισμάτων, καθώς επίσης και πλευρικά παράθυρα
και
2. έχουν συνήθως οπίσθια, πλευρική ή ανασυρόμενη πόρτα, ενώ το εσωτερικό τους φινίρισμα είναι ακριβώς το ίδιο ή παρόμοιο με εκείνο των οχημάτων μεταφοράς προσώπων.»
15. Οι επεξηγηματικές σημειώσεις της ΣΟ 1994 καταργήθηκαν και δεν περιλαμβάνονται πλέον στην έκδοση των επεξηγηματικών σημειώσεων της συνδυασμένης ονοματολογίας των Ευρωπαϊκών Κοινοτήτων που δημοσίευσε η Επιτροπή στις 28 Φεβρουαρίου 2006 (ΕΕ C 50, σ. 1, στο εξής: επεξηγηματικές σημειώσεις της ΣΟ 2006). Οι σημειώσεις αυτές για τις διακρίσεις 8703 21 10 έως 8703 24 90 παραπέμπουν στην επεξηγηματική σημείωση του ΕΣ για την κλάση 8703 που παρατίθεται στη σκέψη 7 της παρούσας απόφασης και ορίζουν ότι τα οχήματα που περιγράφονται σ’ αυτήν υπάγονται σ’ αυτές τις διακρίσεις».
16. Στις 31 Μαρτίου 2007, η Επιτροπή δημοσίευσε νέες επεξηγηματικές σημειώσεις (EE 2007, C 74, σ. 1, στο εξής: επεξηγηματικές σημειώσεις της ΣΟ 2007) που ορίζουν όσον αφορά την κλάση 8703:
«1. Τύπου pick-up:
Τα οχήματα αυτού του τύπου διαθέτουν συνήθως περισσότερες από μία σειρά καθισμάτων και αποτελούνται από δύο ξεχωριστούς χώρους, δηλαδή από έναν κλειστό θάλαμο για τη μεταφορά προσώπων και από έναν ανοικτό ή καλυμμένο χώρο για τη μεταφορά εμπορευμάτων (εξέδρα φόρτωσης).
Εντούτοις, τα οχήματα αυτού του τύπου κατατάσσονται στην κλάση 8704 εφόσον το μέγιστο εσωτερικό μήκος του δαπέδου του χώρου που προορίζεται για τη μεταφορά εμπορευμάτων είναι μεγαλύτερο από το 50 % του μήκους της απόστασης μεταξύ των κέντρων του μπροστινού και του πίσω τροχού της ίδιας πλευράς του οχήματος (μεταξόνιο) ή εφόσον διαθέτουν περισσότερους από δύο άξονες.»
Η διαφορά στην κύρια δίκη και το προδικαστικό ερώτημα
17. Η εταιρία Van Landeghem υπέβαλε υπό την ιδιότητα του εκτελωνιστή στο τελωνείο της Αμβέρσας, μεταξύ της 10ης Απριλίου 1995 και της 4ης Δεκεμβρίου 1997, 75 διασαφήσεις IM4 διάθεσης προς κατανάλωση για την εισαγωγή 96 οχημάτων προοριζομένων για μια ιταλική επιχείρηση.
18. Κατόπιν ελέγχου a posteriori, η βελγική διοίκηση τελωνείων έκρινε ότι τα 96 οχήματα κακώς δηλώθηκαν υπό την κλάση 8703 της ΣΟ που υπόκειται σε δασμό προς 10 % μόνο αντί να δηλωθούν στην κλάση 8704 που υπόκειται σε δασμό προς 22 %. Κατά τη διοίκηση τελωνείων τα οχήματα αυτά έπρεπε να δηλωθούν στην κλάση 8704 της ΣΟ ως οχήματα για τη μεταφορά εμπορευμάτων, διότι διέθεταν χώρο μεταφοράς εμπορευμάτων χωριστό από τον χώρο μεταφοράς επιβατών. Η Van Landeghem κλήθηκε με ένταλμα να καταβάλει πρόσθετους δασμούς ύψους 8 374 994 βελγικών φράγκων (BEF).
19. Η Van Landeghem προσέβαλε το ένταλμα υποστηρίζοντας ότι τα οχήματα πρέπει να καταταχθούν στην κλάση 8703 της ΣΟ λαμβανομένων υπόψη των τεχνικών χαρακτηριστικών τους και του πολυτελούς φινιρίσματος.
20. Με απόφαση της 11ης Ιανουαρίου 2002, το rechtbank van eerste aanleg te Antwerpen απέρριψε την προσφυγή της Van Landeghem και έκρινε ότι, παρά τα ειδικά χαρακτηριστικά και τις ιδιότητες των οχημάτων του τύπου «pick-up» και λόγω του ότι ο χώρος που προορίζεται για τους επιβάτες των οχημάτων αυτών έχει εξαιρετικά πολυτελές φινίρισμα, ο χώρος μεταφοράς εμπορευμάτων των οχημάτων καθορίζεται με λειτουργικά κριτήρια. Κατά συνέπεια τα οχήματα αυτά σχεδιάστηκαν για τη μεταφορά εμπορευμάτων και για τον λόγο αυτό πρέπει να δηλωθούν στην κλάση 8704 της ΣΟ.
21. Το hof van beroep te Antwerpen, ενώπιον του οποίου ασκήθηκε έφεση κατά της αποφάσεως αυτής, ανέστειλε τη διαδικασία και υπέβαλε στο Δικαστήριο το ακόλουθο προδικαστικό ερώτημα:
«Πρέπει τα pick-ups –οχήματα με κινητήρα, τα οποία αποτελούνται, αφενός, από κλειστό θάλαμο που χρησιμεύει ως χώρος επιβατών, όπου πίσω από τη θέση ή το έδρανο του οδηγού βρίσκονται καθίσματα πτυσσόμενα ή κινητά με ζώνες ασφαλείας τριών σημείων προσδέσεως και, αφετέρου, από μια χωριστή από τον θάλαμο ανατρεπόμενη καρότσα ύψους έως 50 εκ., που μπορεί να ανοίγει μόνο στην οπίσθια πλευρά και δεν διαθέτει κανένα σύστημα στερεώσεως φορτίων– τα οποία διαθέτουν ένα εξαιρετικά πολυτελές full-option εσωτερικό (που περιλαμβάνει ηλεκτρικώς ρυθμιζόμενα, δερμάτινα καθίσματα, καθρέπτες και παράθυρα με ηλεκτρικό χειρισμό, στερεοφωνική εγκατάσταση με συσκευή CD, κ.λπ.), σύστημα πεδήσεως ABS, αυτόματο βενζινοκινητήρα 4 έως 8 λίτρων πολύ υψηλής καταναλώσεως, τέσσερις κινητήριους τροχούς και πολυτελείς (σπορ) ζάντες, που δηλώθηκαν προς θέση σε ελεύθερη κυκλοφορία και χρήση κατά το χρονικό διάστημα από 10 Απριλίου 1995 έως 4 Δεκεμβρίου 1997, να καταταγούν στην κλάση 8703 της τότε ισχύουσας (ΣΟ) (που αρχικώς θεσπίσθηκε με τον κανονισμό 2658/87 […]) ως επιβατικά αυτοκίνητα και άλλα αυτοκίνητα, κατασκευασμένα κυρίως για τη μεταφορά προσώπων (άλλα από εκείνα της κλάσης 8702), στα οποία περιλαμβάνονται και τα οχήματα τύπου “break” και τα αγωνιστικά οχήματα, ή στην κλάση 8704 της τότε ισχύουσας (ΣΟ) ως αυτοκίνητα οχήματα για τη μεταφορά εμπορευμάτων ή σε άλλη κλάση πλην της κλάσεως 8703 ή της κλάσεως 8704 της όπως ίσχυε τότε (ΣΟ);»
Επί του προδικαστικού ερωτήματος
22. Το αιτούν δικαστήριο ερωτά αν τα οχήματα τύπου «pick-up» όπως αυτά που περιγράφει στο προδικαστικό ερώτημα πρέπει να καταταχθούν, ως οχήματα για τη μεταφορά προσώπων, στην κλάση 8703 της ΣΟ ή, ως οχήματα για τη μεταφορά εμπορευμάτων, στην κλάση 8704.
23. Κατ’ αρχάς υπενθυμίζεται η πάγια νομολογία του Δικαστηρίου κατά την οποία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως αυτές ορίζονται στην οικεία κλάση της ΣΟ και στις σημειώσεις των τμημάτων ή των κεφαλαίων (βλ. αποφάσεις της 27ης Απριλίου 2006, C‑15/05, Kawasaki Motors Europe, Συλλογή 2006, σ. I‑3657, σκέψη 38, και της 18ης Ιουλίου 2007, C‑310/06, FTS International, που δεν έχει ακόμα δημοσιευθεί στη Συλλογή, σκέψη 27).
24. Εν συνεχεία, ο προορισμός του προϊόντος μπορεί να αποτελέσει αντικειμενικό κριτήριο κατατάξεως, αρκεί να είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. αποφάσεις της 11ης Ιανουαρίου 2007, C‑400/05, B.A.S. Trucks, Συλλογή 2007, σ. I-311, σκέψη 29· της 15ης Φεβρουαρίου 2007, C‑183/06, RUMA, Συλλογή 2007, σ. Ι-1559, σκέψη 36, και της 18ης Ιουλίου 2007, C‑142/06, Olicom, που δεν έχει ακόμα δημοσιευθεί στη Συλλογή, σκέψη 18).
25. Υπενθυμίζεται επίσης ότι, κατά τη νομολογία του Δικαστηρίου, οι επεξηγηματικές σημειώσεις, οι οποίες καταρτίζονται, όσον αφορά τη ΣΟ, από την Επιτροπή και, όσον αφορά το ΕΣ, από την ΠΟΤ, συμβάλλουν σημαντικά στην ερμηνεία των διαφόρων δασμολογικών κλάσεων, χωρίς όμως να έχουν υποχρεωτική νομική ισχύ (βλ. απόφαση B.A.S. Trucks, όπ.π., σκέψη 28). Εξάλλου, μολονότι οι γνωμοδοτήσεις της ΠΟΤ, περί κατατάξεως εμπορεύματος στο ΕΣ, δεν έχουν δεσμευτική νομική ισχύ, συνιστούν, για την κατάταξη του συγκεκριμένου προϊόντος στη ΣΟ, ενδείξεις που συμβάλλουν σημαντικά στην ερμηνεία του περιεχομένου των διαφόρων κλάσεων της ΣΟ (βλ. απόφαση Kawasaki Motors Europe, όπ.π., σκέψη 36).
26. Η Van Landeghem υποστηρίζει την κατάταξη των επιδίκων στην κύρια δίκη οχημάτων στην κλάση 8703 της ΣΟ, ενώ η Βελγική Κυβέρνηση και η Επιτροπή κλίνουν υπέρ της κατάταξης στην κλάση 8704. Συναφώς οι τελευταίες στηρίζονται στις επεξηγηματικές σημειώσεις του ΕΣ και η Βελγική Κυβέρνηση, επιπλέον, στις γνωμοδοτήσεις περί κατατάξεως του ΕΣ.
27. Σύμφωνα με τη διατύπωση της κλάσης 8703, «Αυτοκίνητα οχήματα που είναι κατασκευασμένα κυρίως για τη μεταφορά προσώπων», ο κύριος προορισμός των οχημάτων είναι καθοριστικό στοιχείο για την κατάταξή τους. Από τη χρήση του όρου «κατασκευασμένα» προκύπτει, και επιρρωννύεται από την πάγια νομολογία που παρατίθεται στη σκέψη 24 της παρούσας απόφασης, ότι ο κύριος προορισμός του οχήματος είναι καθοριστικό στοιχείο και είναι συνυφασμένος με το όχημα. Ο προορισμός αυτός καθορίζεται από τη γενική όψη των επιδίκων στην κύρια δίκη οχημάτων και από το σύνολο των χαρακτηριστικών τους που τους προσδίδουν τον ουσιώδη χαρακτήρα τους (βλ., επ’ αυτού, απόφαση B.A.S. Trucks, όπ.π., σκέψη 40).
28. Εν προκειμένω, τα επίδικα στην κύρια δίκη αυτοκίνητα οχήματα εμφανίζουν, σύμφωνα με τις διαπιστώσεις του αιτούντος δικαστηρίου, τα ακόλουθα αντικειμενικά χαρακτηριστικά και ιδιότητες, δηλαδή αποτελούνται αφενός από κλειστό θάλαμο που χρησιμεύει ως χώρος επιβατών, στον οποίο βρίσκονται πτυσσόμενα ή κινητά καθίσματα με ζώνες ασφαλείας τριών σημείων προσδέσεως πίσω από το κάθισμα ή το έδρανο του οδηγού και αφετέρου από μια καρότσα εμπορευμάτων που δεν υπερβαίνει τα 50 εκ. στο ύψος, ανοίγει μόνο στην οπίσθια πλευρά και δεν διαθέτει άλλη διάταξη προσδέσεως φορτίου. Τα οχήματα αυτά έχουν πολυτελέστατο εσωτερικό με πολυάριθμα έξτρα (μεταξύ άλλων, ηλεκτρικώς ρυθμιζόμενα δερμάτινα καθίσματα, καθρέπτες και παράθυρα με ηλεκτρικό χειρισμό, και στερεοφωνική εγκατάσταση με συσκευή cd) και διαθέτουν σύστημα πεδήσεως ABS, βενζινοκινητήρα 4 έως 8 λίτρων, με αυτόματο κιβώτιο ταχυτήτων, πολύ μεγάλης κατανάλωσης, τέσσερις κινητήριους τροχούς και πολυτελείς σπορ ζάντες.
29. Λαμβανομένων υπόψη αυτών των χαρακτηριστικών και ιδιοτήτων πρέπει να εξετασθεί αν τα οχήματα αυτά έχουν κατασκευαστεί, ως εκ της γενικής όψεως και του συνόλου των χαρακτηριστικών τους, κυρίως για τη μεταφορά προσώπων ή για τη μεταφορά εμπορευμάτων.
30. Όσον αφορά το επιχείρημα της Βελγικής Κυβέρνησης, ότι σύμφωνα με τις γνωμοδοτήσεις κατατάξεως του ΕΣ για τις διακρίσεις 8704.21 και 8704.31, τα οχήματα pick-up που περιγράφουν οι διακρίσεις αυτές κατατάσσονται στην κλάση 8704, πρέπει να σημειωθεί ότι το στοιχείο αυτό δεν δίνει καθοριστικές ενδείξεις για την κατάταξη των επιδίκων στην κύρια δίκη οχημάτων διότι δεν αμφισβητείται ότι τα οχήματα pick-up μπορούν να καταταχθούν είτε στην κλάση 8703 της ΣΟ είτε στην κλάση 8704, βάσει των ιδιαιτέρων χαρακτηριστικών τους, πράγμα που επιρρωννύει εξάλλου η γνωμοδότηση περί κατατάξεως του ΕΣ σχετικά με τη διάκριση 8703.23, που κατατάσσει τα οχήματα pick-up στην κλάση 8703.
31. Η Επιτροπή υποστηρίζει ότι η δομή των επιδίκων στην κυρία δίκη οχημάτων δηλαδή η ύπαρξη θαλάμο υ και ανοικτής καρότσας πίσω συνιστά ένδειξη για την κατάταξη στην κλάση 8704 της ΣΟ. Συναφώς η Επιτροπή παρατηρεί ότι τα οχήματα που περιλαμβάνουν ένα μόνο εσωτερικό κλειστό χώρο αναφέρονται στο περιγραφικό μέρος της επεξηγηματικής σημείωσης του ΕΣ για την κλάση 8703, ενώ τα οχήματα που εμφανίζουν χαρακτηριστικά κατασκευής ανάλογα με αυτά των επιδίκων στην κύρια δίκη οχημάτων αναφέρονται στο περιγραφικό μέρος της επεξηγηματικής σημείωσης του ΕΣ για την κλάση 8704.
32. Το στοιχείο αυτό έχει μικρή σημασία. Πρώτον, υπενθυμίζεται ότι, σύμφωνα με τη διατύπωσή τους, η λειτουργία του περιγραφικού μέρους των επεξηγηματικών σημειώσεων είναι μόνο να προσδιορίσουν τα οχήματα η κατάταξη των οποίων είναι αμφισβητούμενη. Τα κρίσιμα για την κατάταξη χαρακτηριστικά κατασκευής των οχημάτων απαριθμούνται στα στοιχεία α) έως ε) των επεξηγηματικών σημειώσεων του ΕΣ για τις κλάσεις 8703 και 8704. Επιπλέον η χαρακτηριστική δομή ενός οχήματος pick-up συνίσταται ακριβώς στην ύπαρξη κλειστού θαλάμου και ανοιχτής καρότσας στο πίσω μέρος. Αυτό επιβεβαιώνεται εξάλλου από τις επεξηγηματικές σημειώσεις της ΣΟ 2007 για την κλάση 8703, οι οποίες παρά τη χρήση στη γαλλική έκδοση της έκφρασης «Du type camionnette» αναφέρονται στην κατάταξη των οχημάτων pick-up όπως προκύπτει σαφώς από το περιεχόμενο των σημειώσεων και από τις άλλες γλωσσικές αποδόσεις (συγκεκριμένα «Vom Typ Pick-up», «Of the pick-up type», «De tipo camionetta (pick-up)», «del tipo pick-up»). Σ’ αυτές τις επεξηγηματικές σημειώσεις το όχημα pick-up περιγράφεται ως το όχημα που διαθέτει κλειστό θάλαμο για τη μεταφορά προσώπων και ανοικτό ή καλυμμένο χώρο για τη μεταφορά εμπορευμάτων χωρίς αυτό να εμποδίζει την κατάταξη του οχήματος στην κλάση αυτή.
33. Η Επιτροπή υποστηρίζει επιπλέον ότι, στην περιγραφή των επιδίκων στην κύρια δίκη οχημάτων, ανταποκρίνεται μεγαλύτερος αριθμός χαρακτηριστικών κατασκευής των οχημάτων που απαριθμούνται στην επεξηγηματική σημείωση του ΕΣ για την κλάση 8704, παρά αυτών που απαριθμούνται στην επεξηγηματική σημείωση του ΕΣ για την κλάση 8703.
34. Συναφώς, διαπιστώνεται κατ’ αρχάς, ότι, σύμφωνα με τη διατύπωση των επεξηγηματικών σημειώσεων, τα κριτήρια κατάταξης που χρησιμοποιούν δεν είναι περιοριστικά. Εν συνεχεία, τα κριτήρια αυτά αφορούν ετερογενείς τύπους οχημάτων («καμιονέτες, αυτοκίνητα σπορ και ορισμένα αυτοκίνητα pick-up»). Πρέπει συνεπώς να εξετασθεί αν τα κριτήρια κατάταξης που χρησιμοποιούν οι επεξηγηματικές σημειώσεις του ΕΣ είναι κρίσιμα και σημαντικά για την κατάταξη του συγκεκριμένου τύπου οχημάτων. Επιπλέον, η απαρίθμηση των χαρακτηριστικών των οχημάτων στις επεξηγηματικές σημειώσεις του ΕΣ για τις κλάσεις 8703 και 8704 δεν σημαίνει ότι η απλή προσθήκη των συγκεκριμένων χαρακτηριστικών των αυτοκινήτων είναι άνευ ετέρου καθοριστική για την κατάταξή τους. Όπως διαπιστώνεται στη σκέψη 27 της παρούσας απόφασης, πρέπει μάλλον να εκτιμηθεί η γενική εικόνα των επιδίκων στην κυρία δίκη οχημάτων και το σύνολο των χαρακτηριστικών τους, λαμβανομένης υπόψη, μεταξύ άλλων της σχετικής σημασίας των κριτηρίων που χρησιμοποιούνται για την κατάταξή τους.
35. Αντίθετα με ό,τι φρονεί η Επιτροπή, ένας κινητήρας μεγάλου κυλινδρισμού με πολύ υψηλή κατανάλωση δεν μπορεί να θεωρηθεί ως κριτήριο που συνεπάγεται την κατάταξη του οχήματος που τον φέρει στην κλάση 8704 της ΣΟ. Συναφώς, υπογραμμίζεται ότι η κατανάλωση καυσίμων δεν πρέπει να εξετάζεται σε απόλυτους αριθμούς αλλά σε σχέση με τη χωρητικότητα μεταφοράς εμπορευμάτων. Γενικώς, η σχέση μεταξύ της κατανάλωσης και της χωρητικότητας μεταφοράς είναι σχετικά χαμηλή όσον αφορά τα οχήματα μεταφοράς εμπορευμάτων, ενώ η ίδια σχέση είναι πολύ υψηλότερη στα επιβατικά αυτοκίνητα.
36. Όσον αφορά το επιχείρημα της Επιτροπής, ότι ένα όχημα pick-up που διαθέτει χώρο προοριζόμενο για τη μεταφορά εμπορευμάτων με μήκος δαπέδου μεγαλύτερο από το 50 % του μήκους της απόστασης μεταξύ των κέντρων του μπροστινού και του πίσω τροχού κατατάσσεται στην κλάση 8704 της ΣΟ, διαπιστώνεται ότι οι επεξηγηματικές σημειώσεις της ΣΟ 2007 διατυπώνουν αυτή την οδηγία. Ωστόσο, το χαρακτηριστικό αυτό δεν αποτελεί το αποφασιστικό κριτήριο για την κατάταξη ενός τέτοιου οχήματος. Μια τέτοια ερμηνεία προσκρούει στο γεγονός ότι οι επεξηγηματικές σημειώσεις της ΣΟ δεν αντικαθιστούν τις σημειώσεις του ΕΣ αλλά πρέπει να θεωρηθούν ως συμπληρωματικές όπως αναφέρεται στον πρόλογο της έκδοσης των επεξηγηματικών σημειώσεων της ΣΟ. Εξάλλου οι επεξηγηματικές σημειώσεις της ΣΟ 2006 για τις διακρίσεις 8703 21 10 έως 87703 24 90 αναφέρονται ρητά στην επεξηγηματική σημείωση του ΕΣ για την κλάση 8703 οπότε, κατά τις σημειώσεις αυτές, το κριτήριο που προβάλλει η Επιτροπή δεν μπορεί να θεωρηθεί ως το μόνο κριτήριο για την κατάταξη.
37. Αντιθέτως, η ύπαρξη καθισμάτων με ζώνες ασφαλείας τριών σημείων προσδέσεως που βρίσκονται πίσω από το κάθισμα ή το έδρανο του οδηγού είναι τυπικό χαρακτηριστικό των οχημάτων που κατασκευάζονται κυρίως για την μεταφορά προσώπων. Αυτό επιρρωννύεται από τις επεξηγηματικές σημειώσεις της ΣΟ 1994, καθώς και από τις επεξηγηματικές σημειώσεις του ΕΣ. Οι σημειώσεις αυτές για την κλάση 8703 αναφέρονται ρητά σε τέτοιου είδους καθίσματα ως χαρακτηριστικά κατασκευής, που εμφανίζουν κατά κανόνα τα οχήματα του είδους αυτού για την κατάταξή τους σ’ αυτή την κλάση.
38. Επιπλέον, το εσωτερικό φινίρισμα των επιδίκων στην κύρια δίκη οχημάτων συνιστά στοιχείο που μαρτυρεί υπέρ της κατατάξεώς τους στην κλάση 8703 της ΣΟ. Στις επεξηγηματικές σημειώσεις της ΣΟ που ίσχυαν κατά τον χρόνο των πραγματικών περιστατικών της κύριας υπόθεσης και στις επεξηγηματικές σημειώσεις του ΕΣ, το ανάλογο αυτού που διαθέτουν οι θάλαμοι των επιβατικών αυτοκινήτων εσωτερικό φινίρισμα αναφέρεται ρητά ως χαρακτηριστικό κατασκευής των οχημάτων, το οποίο λαμβάνεται υπόψη για την κατάταξή τους σ’ αυτή την κλάση. Τούτο δε ισχύει κατά μείζονα λόγο για τα επίδικα στην κύρια δίκη οχήματα τα οποία παρουσιάζουν, σύμφωνα με την περιγραφή που περιέχει το προδικαστικό ερώτημα, «πολυτελέστατο εσωτερικό».
39. Ομοίως, η έλλειψη εξοπλισμού προσδέσεως για τη μεταφορά εμπορευμάτων δείχνει ότι τα οχήματα όπως τα επίδικα στην κύρια δίκη δεν έχουν κατασκευαστεί κυρίως για τη μεταφορά εμπορευμάτων, αλλά προορίζονται μάλλον για τη μεταφορά προσώπων. Το ίδιο συμπέρασμα υπαγορεύει και η ύπαρξη βενζινοκινητήρα, αυτομάτου κιβωτίου ταχυτήτων, συστήματος πεδήσεως ABS, και η κίνηση τέσσερα επί τέσσερα. Τα χαρακτηριστικά αυτά είναι αντιπροσωπευτικά των επιβατικών αυτοκινήτων και όχι των αυτοκινήτων που έχουν κατασκευαστεί για μεταφορά εμπορευμάτων.
40. Τέλος, οι σπορ ζάντες πολυτελείας συνιστούν χαρακτηριστικό που δείχνει σαφώς ότι τα επίδικα στην κύρια δίκη οχήματα έχουν κατασκευαστεί κυρίως για τη μεταφορά προσώπων. Βεβαίως και τα πρόσωπα και τα εμπορεύματα μπορούν να μεταφερθούν το ίδιο καλά με σπορ ζάντες πολυτελείας, όπως και με συνήθεις ζάντες. Ωστόσο οι σπορ ζάντες πολυτελείας, που δεν έχουν αξία από λειτουργικής σκοπιάς σπανίως τοποθετούνται σε οχήματα που κατασκευάζονται για τη μεταφορά εμπορευμάτων ενώ η χρήση τους είναι χαρακτηριστική των επιβατικών αυτοκινήτων. Ο εξοπλισμός με τέτοιες ζάντες δείχνει, δηλαδή, ότι τα οχήματα όπως τα επίδικα στην κύρια δίκη πρέπει να καταταχθούν στην κλάση 8703 της ΣΟ. Συναφώς διαπιστώνεται ότι τα χαρακτηριστικά που, όπως εν προκειμένω οι σπορ ζάντες πολυτελείας, απαντούν σχεδόν αποκλειστικά, είτε σε οχήματα μεταφοράς εμπορευμάτων είτε σε επιβατικά οχήματα, έχουν ιδιαίτερη σημασία για την κατάταξη των συγκεκριμένων οχημάτων στη ΣΟ.
41. Βεβαίως οι επεξηγηματικές σημειώσεις του ΕΣ καθώς και οι γνωμοδοτήσεις περί κατατάξεως του ΕΣ δεν είχαν ακόμα εκδοθεί κατά τον χρόνο εισαγωγής των επιδίκων στην κύρια δίκη οχημάτων. Εν προκειμένω όμως παρέλκει η εξέταση του ζητήματος μήπως, λόγω του στοιχείου αυτού, τα εν λόγω έγγραφα δεν πρέπει να ληφθούν υπόψη για την κατάταξη. Το ερώτημα αυτό δεν είναι καθοριστικό για την επίλυση της διαφοράς στην κύρια δίκη. Πράγματι ακόμη κι αν ληφθούν υπόψη τα έγγραφα αυτά, στα οποία στηρίζονται η Βελγική Κυβέρνηση και η Επιτροπή για να αιτιολογήσουν την κατάταξη των οχημάτων στην κλάση 8704, η προηγηθείσα ανάλυση απέδειξε ότι τα επίδικα στην κύρια δίκη οχήματα πρέπει να καταταχθούν στην κλάση 8703.
42. Συγκεκριμένα, από την εξέταση των χαρακτηριστικών των οχημάτων που περιγράφει το αιτούν δικαστήριο προκύπτει ότι ο κύριος προορισμός των επιδίκων στην κύρια δίκη οχημάτων είναι, σύμφωνα με τη γενική εικόνα και το σύνολο των χαρακτηριστικών τους, η μεταφορά προσώπων και τα οχήματα αυτά πρέπει να καταταχθούν στην κλάση 8703 της ΣΟ. Αντίθετα με την άποψη της Επιτροπής, δεν μπορεί βασίμως να γίνει λόγος για κατάταξη στην κλάση 8704 της ΣΟ, οπότε η εφαρμογή του γενικού κανόνα 3 γ), που περιέχει το πρώτο μέρος της ΣΟ, τίτλος I, A, αποκλείεται από την ίδια τη διατύπωσή του.
43. Κατά συνέπεια, στο προδικαστικό ερώτημα αρμόζει η απάντηση ότι τα οχήματα pick-up όπως τα επίδικα στην κύρια δίκη που αποτελούνται, αφενός, από κλειστό θάλαμο που χρησιμεύει ως χώρος επιβατών, στον οποίο υπάρχουν πτυσσόμενα ή κινητά καθίσματα με ζώνες ασφαλείας τριών σημείων προσδέσεως πίσω από το κάθισμα ή το έδρανο του οδηγού και, αφετέρου, από μια ανατρεπόμενη καρότσα το ύψος της οποίας δεν υπερβαίνει τα 50 εκ., η οποία ανοίγει μόνο στην οπίσθια πλευρά και δεν διαθέτει κανένα σύστημα στερεώσεως φορτίων, τα οποία διαθέτουν ένα εξαιρετικά πολυτελές εσωτερικό με πολυάριθμα έξτρα (μεταξύ άλλων ηλεκτρικώς ρυθμιζόμενα δερμάτινα καθίσματα, καθρέπτες και παράθυρα με ηλεκτρικό χειρισμό, και στερεοφωνική εγκατάσταση με συσκευή cd) είναι εξοπλισμένα με σύστημα πεδήσεως ABS, βενζινοκινητήρα 4 έως 8 λίτρων πολύ υψηλής καταναλώσεως με αυτόματο κιβώτιο ταχυτήτων, κίνηση στους τέσσερις τροχούς και πολυτελείς σπορ ζάντες πρέπει να καταταχθούν, σύμφωνα με τη γενική εικόνα και το σύνολο των χαρακτηριστικών τους, στην κλάση 8703 της ΣΟ.
Επί των δικαστικών εξόδων
44. Δεδομένου ότι η διαδικασία έχει έναντι των διαδίκων της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα που πραγματοποιήθηκαν για την υποβολή παρατηρήσεων στο Δικαστήριο, πλην των εξόδων των εν λόγω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (όγδοο τμήμα) αποφαίνεται:
Τα οχήματα pick-up όπως τα επίδικα στην κύρια δίκη, που αποτελούνται, αφενός, από κλειστό θάλαμο που χρησιμεύει ως χώρος μεταφοράς προσώπων, στον οποίο υπάρχουν πτυσσόμενα ή κινητά καθίσματα με ζώνες ασφαλείας τριών σημείων προσδέσεως πίσω από το κάθισμα ή το έδρανο του οδηγού, και, αφετέρου, από μια ανατρεπόμενη καρότσα το ύψος της οποίας δεν υπερβαίνει τα 50 εκ., η οποία ανοίγει μόνο στην οπίσθια πλευρά και δεν διαθέτει κανένα σύστημα στερεώσεως φορτίων, τα οποία διαθέτουν ένα εξαιρετικά πολυτελές εσωτερικό με πολυάριθμα έξτρα (μεταξύ άλλων, ηλεκτρικώς ρυθμιζόμενα δερμάτινα καθίσματα, καθρέπτες και παράθυρα με ηλεκτρικό χειρισμό, και στερεοφωνική εγκατάσταση με συσκευή cd) είναι εξοπλισμένα με σύστημα πεδήσεως ABS, βενζινοκινητήρα 4 έως 8 λίτρων πολύ υψηλής καταναλώσεως με αυτόματο κιβώτιο ταχυτήτων, κίνηση στους τέσσερις τροχούς και πολυτελείς σπορ ζάντες πρέπει να καταταχθούν, σύμφωνα με τη γενική εικόνα και το σύνολο των χαρακτηριστικών τους, στην κλάση 8703 της ΣΟ που περιέχεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο όπως τροποποιήθηκε από τα παραρτήματα των κανονισμών (ΕΚ) 3115/94 της Επιτροπής, της 20ής Δεκεμβρίου 1994, (ΕΚ) 3009/95 της Επιτροπής, της 22ας Δεκεμβρίου 1995, και (ΕΚ) 1734/96 της Επιτροπής, της 9ης Σεπτεμβρίου 1996.